**Rainis**

(īst.v. Jānis Pliekšāns; 11.IX 1865, Dunavas pagasta Tadenavas pusmuižas Varslavānu mājās — 12.IX 1929 Jūrmalā, Majoros),

dzejnieks, dramaturgs, tulkotājs, avīžnieks, domātājs, kultūras darbinieks, politiķis. Universāli izglītots intelektuālis ar demokrāta stāju. Latviešu literārās valodas, kultūras un nacionālās identitātes mērķtiecīgs veidotājs, latviskās pašapziņas stiprinātājs, viens no ietekmīgākajiem sociālisma un nacionālā valstiskuma idejas paudējiem latviešu literatūrā un publicistikā.

Dzimis pusmuižu nomnieka un apsaimniekotāja Krišjāņa Pliekšāna (1828-1891) un viņa sievas Dārtas (1828-1899) ģimenē. Bērnību un skolas brīvdienas pavada vecāku nomātajās mājās Sēlijā (Tadenavā, Randenē un Berķenelē jeb Berkenhēgenē) un Latgalē (Jasmuižā un Vasiļovā). Spilgtākos no agrīnajiem dabas iespaidiem gūst pie Daugavas Randenē.

8-9 gadu vecumā iziet pirmsskolas apmācību Ēģiptes jeb Vilkamiesta pastorātā pie mācītāja Oskara Svensona. 1875 VIII–1879 XII mācās Grīvas vācu skolā (tagad — J. Raiņa Daugavpils 6. vidusskola). Papildus skolas obligātajai programmai apgūst latīņu un grieķu valodas pamatus. Daudz lasa, aizraujas ar Gustava Benjamina Švāba apkopotajām grieķu varoņteikām, „Tūkstoš un vienas nakts” pasakām, indiāņu stāstiem un Valtera Skota vēsturiskajiem romāniem. Sacer pirmos pantus latīņu valodā. Piedalās dabaszinātniskās ekskursijās, apgūst sistemātiskas dabas vērošanas iemaņas.

1880 I–1883 XII turpina izglītību Rīgas Pilsētas ģimnāzijas (*Stadt Gymnasium zu Riga*; tagad Rīgas Valsts 1. ģimnāzija) klasiskajā nodaļā. Oriģinālā un vācu tulkojumos lasa antīko autoru darbus, spilgtākos iespaidus gūst no sengrieķu literatūras — Homēra, Eshila, Sofokla, Hērodota, Plutarha darbiem — un liriskās dzejas. Iepazīst vācu, angļu un krievu klasisko literatūru, franču traģēdijas. Dzīvojot pansijā pie t.s. tautiskā laikmeta sabiedriskā darbinieka Bernharda Dīriķa, nonāk nacionālās atmodas ideju piesātinātā vidē, ieinteresējas par latviešu folkloru, mitoloģiju, vēsturi un ģeogrāfiju. Pieraksta mātes teiktās tautas dziesmas. Piedalās skolēnu literārajos un paukošanās vakaros. Frīdriha Šillera traģēdijas „Marija Stjuarte” izrādes apmeklējums Rīgas pilsētas (vācu) teātrī pamodina vēlmi izteikties drāmas formā. Top pirmie literārie vingrinājumi dzimtajā valodā: dzejoļi, Aleksandra Puškina darbu tulkojumu fragmenti, pēc latviešu senvēstures motīviem drāma „Imanta” (manuskripts nav saglabājies). Atklājas pusaudža nosliece uz filozofiskām pārdomām, dzīves jēgas meklējumiem, dzimst slepena vēlme kļūt par dzejnieku. Piecpadsmit gadu vecumā piedzīvo garīgu krīzi, zaudē ticību kristīgajiem ideāliem un kļūst par ateistu. Ģimnāziju beidz kā gada labākais abiturients.

1884 VIII iestājas Pēterburgas Universitātes Juridiskajā fakultātē. Līdztekus tieslietu studijām klausās lekcijas ķīmijā, fizioloģijā un psiholoģijā, seko jaunākajām atziņām humanitārajās zinātnēs, apgūst sabiedriskās evolūcijas teorijas. Piedalās Studentu zinātniski literārās biedrības sanāksmēs, Pēterburgas Latviešu labdarības biedrības darbā, īpaši interesējas par tautas kultūras un izglītības jautājumiem. Seko jaunumiem Pēterburgas teātru un operas dzīvē, regulāri apmeklē mākslas izstādes un Ermitāžu. Atzīmē pārdomas par mākslas jēgu un sūtību. Reizēm kopā ar studiju biedriem iesaistās bohēmiskās izdarībās.

Kopš 1886 XI sūta korespondences par Pēterburgas latviešu sabiedrisko un kultūras dzīvi laikrakstam „Dienas Lapa”. Interese par latgaliešu un lietuviešu folkloru un literatūru satuvina ar lietuviešu valodnieku, folkloristu un etnogrāfu Eduardu Volteru. Vasaras brīvlaikā pēc viņa ierosinājuma vāc Višķu pagasta kāzu apdziedāšanās dziesmas. Kopā ar studiju biedru un draugu Pēteri Stučku sastāda pret konservatīvajām latviešu pilsonības aprindām vērstu humoristiski satīrisku krājumu „Mazie Dunduri” (1888). 1888 V pabeidz universitāti. Vasarā sacer satīrisku krājumu ”Apdziedāšanās dziesmas III vispārīgiem latvju dziesmu svētkiem” (publicēts 1889 ar pseidonīmu Jāns Jāsēnu Plikšķis). 1888 XI „Dienas Lapā” publicē pirmo literatūrkritisko rakstu — recenziju par Ādofa Alunāna lugu „Lielpils pagasta vecākie”.

1889 II–1891 I kā tiesas amata kandidāts strādā par sekretāru Viļņas Apgabaltiesā. Turpina sūtīt korespondences „Dienas Lapai”. Izstrādā disertāciju romiešu tiesību vēsturē „Justiniāna likums” un 1891 Pēterburgas Universitātē iegūst tiesību zinātņu kandidāta grādu. Iesūta žurnāla „Austrums” redaktoram Jēkabam Velmem A. Puškina traģēdijas „Boriss Godunovs” tulkojumu un Jelgavas izdevējam Ādolfam Reinbergam savu pirmo dzejoļu krājumu „Rīta dziesmas”; no abiem saņem atteikumu un nonāk dziļā depresijā. 1891 I-IX strādā par advokāta Andreja Stērstes palīgu Jelgavā.

1891 IX tiek uzaicināts par līdzstrādnieku laikrakstā „Dienas Lapa”; XII kļūst par tā redaktoru. Programmatiskā rakstā apliecina gatavību turpināt izdevuma demokrātisko virzienu un veicināt gara gaismas izplatību tautā. Vada arī avīzes ārzemju nodaļu un bieži tai sacer ievadrakstus (kopskaitā ap 400; publicēti bez paraksta). Ap ”Dienas Lapu” pulcējas jauni, laikmetīgi domājoši latviešu intelektuāļi (tostarp P. Stučka, Fricis Roziņš, Janis Jansons, Jānis Kovaļevskis, Pauls Dauge u.c.), kuri apvienojas stagnējošo „tautiskā laikmeta” ideoloģiju apkarojošā kustībā ar nosaukumu „Jaunā strāva”. Pliekšāna vadīta „Dienas Lapa” izveidojas par jaunstrāvnieku organizatorisko centru; viņš kustībai cenšas piešķirt plašu garīgu vērienu, padarot to par moderno socioloģisko, dabaszinātnisko, filozofisko, estētisko, kā arī sieviešu kustības ideju izteicēju un popularizētāju. 1893 VIII apmeklē II Internacionāles 3. kongresu Cīrihē. Iepazīšanās ar vācu sociāldemokrātijas līderi Augustu Bēbeli pamudina pievērsties sociālisma mācībai, kurā Pliekšāns saskata ilgi meklēto līdzekli sabiedriskās iekārtas pārkārtošanai uz sociālā taisnīguma, demokrātijas un humānisma pamatiem. A. Bēbelis Pliekšānu apgādā ar marksisma teorētisko literatūru un rosina kļūt par strādnieku kustības idejisko līderi dzimtenē. „Dienas Lapa” kļūst par Jaunās strāvas radikālā virziena legālo izteicēju un propagandētāju.

1894 pavasarī Pliekšāns iepazīstas ar savu nākamo dzīvesbiedri — populāro dzejnieci Aspaziju, kurai ir svarīga nozīme viņa radošā talanta atklāšanā un veicināšanā. 1895 IX „Dienas Lapā” iespiests pirmais Pliekšāna dzejolis „Aukstā dvēsele, lepnā dvēsele” ar parakstu J. Reinis; turpmākās viņa publikācijas šajā un citos izdevumos parakstītas pareizajā formā J. Rainis.

1895 XII P. Stučka un Janis Jansons (Brauns) panāk Raiņa aiziešanu no „Dienas Lapas”. 1896 viņš strādā notāra kantorī Jelgavā un pēc Aspazijas ierosinājuma pievēršas Johana Volfganga Gētes „Fausta” tulkošanai. Vienlaikus top uzmetumi laikmetīga satura romānam „Nākotnes cilvēks”, kura centrā ir ar meklējošu domāšanu apveltīts taisnīgas nākotnes sabiedrības veidotājs.

1896 IX–1897 I Rainis kopā ar Aspaziju uzturas Berlīnē. Tur pieredzēto apraksta „Vēstulēs iz Berlīnes” (publicētas laikraksta „Mājas Viesis” literārajā pielikumā 1897 I-III). Martā sāk strādāt par advokātu Panevēžā, maija beigās tiek arestēts sakarā ar kāda advokāta apsūdzību par viņa goda aizskaršanu „Dienas Lapā” un nonāk vietējā cietumā. Mēnesi vēlāk līdz ar citiem jaunstrāvniekiem Rainim tiek inkriminēta pretvalstiska darbība un viņu pārceļ uz Liepājas, pēc tam — uz Rīgas cietumu. Apcietinājumā krasi pasliktinās Raiņa veselība, tomēr viņam ar Aspazijas atbalstu izdodas pabeigt „Fausta” tulkojumu, kura publikācija žurnālā „Mājas Viesa Mēnešraksts” (1897-1898) un grāmatā (1898) parādās kā abu kopdarbs. „Fausta” latvisko versiju papildina ar plašiem skaidrojošiem komentāriem. Tulkojuma iznākšana iezīmē kvalitatīvi jauna posma aizsākumu latviešu literārās valodas, dzejas poētikas un sabiedriskās domas attīstībā un izraisa plašu publisku rezonansi.

1897 XII Raini un Aspaziju salaulā cietuma mācītājs Kārlis Kellers. Abi dodas uz Raiņa pagaidu nometinājuma vietu Pleskavā, bet pēc tiesas sprieduma pasludināšanas 1899 IV Rainis tiek izsūtīts uz Slobodskas pilsētu Vjatkas guberņā. Ar jurista praksi nodarboties viņam aizliegts, un izdzīvošanas nolūkā Rainis publicē vairākus simtus atbilžu uz tieslietu jautājumiem laikrakstā „Mājas Viesis”, raksta literāras un sabiedriskas apceres. Par profesionālu skolu viņam kļūst Gotholda Efraima Lesinga, Frīdriha Šillera, Gerharta Hauptmaņa, J.V. Gētes, Henrika Ibsena, Viljama Šekspīra, A. Puškina u.c. pasaules dramaturģijas klasiķu sacerējumu tulkošana. Šis darbs atbilst Raiņa pārliecībai, ka modernā tagadnes kultūra un reizē arī latviskais garīgums var sekmīgi attīstīties vienīgi uz klasiskās kultūras pamatiem.

Pastāvīgu morālu un arī praktisku atspaidu Rainim izsūtījuma gados nodrošina Aspazija, kura Rīgā pelna iztiku kā „Dienas Lapas” līdzstrādniece. Viņas ietekmē Slobodskas gados atraisās Raiņa liriķa talants. 1900. gadā viņš saraksta savu pirmo īso stāstu (autora apzīmējumā — „novelu”) „Spītnieks”, gadu vēlāk arī pirmo lugu — satīrisko komēdiju *„*Pusideālists” (Jaunajā latviešu teātrī 1903, grāmatā 1904), kurā kritizēta tautības idejas profanācija.

Raiņa pirmā dzejoļu krājuma „Tālas noskaņas zilā vakarā” iznākšana 1903. gada vasarā sakrīt ar autora atbrīvošanu no trimdas un piesaka apdāvināta, laikmetīgi domājoša revolucionāra romantiķa ienākšanu latviešu literatūrā. Apgarotas dabas poēzijas caustrāvotais krājums izceļas ar simbolisku un alegorisku izteiksmes veidu, kā arī ar vienotu kompozīciju. Tā centrā ir „jaunais cilvēks” — ideālists, aktīvs humānists, kurš nāk ar prasību pēc krasām sociālām pārvērtībām. Krājums, kurā ietverta arī satīriska dzeja un mīlas lirika, autoram iedibina 1905. gada revolūcijas garīgā iedvesmotāja reputāciju dzimtenes sabiedrībā.

Rainis dzīvo Jelgavā un Rīgā, atrodas policijas uzraudzībā, turpina tulkot J.V. Gētes u.c. literatūras klasiķu darbus. Kopš 1904 uzturas galvenokārt Jaundubultos, kur ceļ vasarnīcu. Pie Raiņa un Aspazijas Jūrmalā bieži ciemojas viņu dzejas cienītāji, brīvdomīgi noskaņoti ļaudis no literātu, mākslinieku un strādnieku aprindām. Revolūcijas priekšvakarā Rainis saraksta vienu no savām izcilākajām lugām — simbolisko dzejas drāmu „Uguns un nakts” (žurnālā „Mājas Viesa Mēnešraksts” publicēta 1905, grāmatā 1908, pirmuzvedums teātrī 1911). Tēma par mūžīgo pretstatu — tumsas un gaismas — sadursmi filozofiski daudzslāņainajā darbā konkretizēta laikmetā, kad mītiskais tautas varonis Lāčplēsis dodas aizstāvēt dzimteni pret vācu krustnešiem. Trīs laiku lokus — pagātni, tagadni un nākotni — lugā caurvij kopīga cīņas līnija par tautas brīvību. Dialektiķis Rainis uzsver, ka brīvība tiks sasniegta vien tad, ja robustais spēks — Lāčplēsis — apvienosies ar augsti attīstītu apziņu, garīgumu un daili, kā arī ar spēju mainīties un pilnveidoties (to simbolizē Spīdolas tēls). „Ugunī un naktī” Rainis ar „organisku”, t.i., cilvēka veidolā ietvertu simbolu starpniecību pirmo reizi izsaka prasību pēc neatkarīgas Latvijas valsts kā svešu varu apspiestās tautas pastāvēšanas un attīstības pamatnosacījumu.

Latvijas Sociāldemokrātiskās strādnieku partijas oficiālajai virsotnei un revolūcijas štābam — Rīgas Federatīvajai komitejai — Rainis nepieder. Būdams varas principa noliedzējs, viņš tomēr uzskata, ka netaisnīgās sabiedriskās sistēmas pretošanās salaužama vienīgi ar ieroču spēku. Rainis kļūst par Jūrmalas revolucionāro kaujinieku grupas garīgo līderi, uzstājas ar runām slepenās sapulcēs, masu mītiņos bieži tiek skandēta viņa dzeja. Piedalās 1905. gada skolotāju un pagastu pārstāvju kongresos un latviešu inteliģences vārdā sacer cara valdībai adresētu petīciju, pieprasot latviešiem politiskas tiesības. Kā aicinājums uz bruņotu cīņu izskan Raiņa otrais dzejoļu krājums „Vētras sēja” (1905) — „dziesma par vīriem un ieročiem”.

1905 XII draudošo kontrrevolucionāro represiju dēļ Rainis kopā ar Aspaziju slepus pamet dzimteni un, pieņēmis svešu — Artura Nagliņa — identitāti, meklē politisko patvērumu Šveicē. Līdz 1906 III abi uzturas Cīrihē, pēc tam dodas uz Šveices—Itālijas pierobežu un apmetas uz dzīvi Kastaņolā (mūsdienās Lugāna) pie Čerezio (*Ceresio*) ezera. Klusais, mierpilnais Šveices itāļu kantona ciems dzejniekpāri piesaista ar savu gleznieciskumu, patīkamo klimatu (pozitīvu iespaidu tas gan atstāj vienīgi uz Raiņa, bet ne Aspazijas veselību) un labvēlīgo cilvēkvidi. Viņu pirmā dzīvesvieta Kastaņolā ir neliela viesnīciņa, kura iekārtota vēsturiskajā Karlo Kataneo namā (*casa Carlo Cattaneo*), bet 1908. gada vasarā dzejniekpāris pārceļas uz villu „*Stella d’Oro*” (Zelta zvaigzne) kaimiņos.

Ar laiku Kastaņolas saulē, dienvidu dabas skaistumā un nošķirtībā no ārpasaules vientuļnieks Rainis (pretēji Aspazijai) atklāj sev ideāli piemērotus apstākļus auglīgam radošam darbam, taču arī svešumā saglabā ciešu saikni ar dzimteni un turpina kalpot tautas garīgās un sociālās atbrīvošanās idejai.

Emigrācijas pirmie gadi Rainim izvēršas par ilgstošu eksistenciālu un psiholoģisku krīzi. 1906 VIII Rīgas baltvācu laikraksti uzsāk pret viņu plašu apmelošanas kampaņu revolucionāru bandu un banku ekspropriāciju organizēšanā, taču nopietnu apdraudējumu Raiņa drošībai Šveicē tas tomēr neizraisa. Galvenais viņa depresijas iemesls revolūcijas apspiešanas periodā ir publicēšanās un līdz ar to arī iztikas nodrošināšanas iespēju izsīkums. Turklāt aizvien pasliktinās Aspazijas veselības stāvoklis, un nepietiek līdzekļu tā uzlabošanai.

Neaizstājamu palīdzību šajā trimdas posmā dzejniekpārim sniedz tolaik Kaukāzā dzīvojošais rakstnieks un mecenāts Ernests Birznieks-Upītis. Viņa dāsnais finansējums ļauj nodibināt kolektīvu apgādu „Spēks”, kurš laiž klajā rakstu krājumu „Kopums I” Raiņa redakcijā, Jāņa Jankava sastādītu Raiņa dzejoļu apkopojumu „Jaunais spēks” (abi 1907) un īsi pirms izjukšanas — arī drāmas „Uguns un nakts” pirmpublicējumu (1908 I). Kopš 1908 VIII E. Birznieks-Upītis turpina sponsorēt Raini un Aspaziju nu jau kā topošā apgāda „Dzirciemnieki” vadītājs.

Šajā periodā sacerētajā Raiņa lirikā dominē asi sociāli motīvi, metaforiska tēlainība un filozofiskas pārdomas un tā ir tuva modernisma estētikai. Dienvidos gūtie daudzveidīgie dabas un ainavas iespaidi Rainim kalpo nevis kā pašvērtība, bet gan kā iegansts filozofiskām, ētiskām un estētiskām refleksijām.

Daļu no pirmajos Šveices gados sarakstītajiem dzejoļiem Rainis apkopo krājumā „Klusā grāmata” (1909), kuru velta kritušo revolucionāru piemiņai (krājums tūlīt pēc iznākšanas tiek konfiscēts). Gadu vēlāk dzejnieks nāk klajā ar poēmu „Ave sol!” — himnu saulei — dzīvības devējai, gaismas, mīlas un brīvības simbolam. Nostalģiskas skumjas caurvij Raiņa nākamo dzejoļu krājumu „Tie, kas neaizmirst” (1911), kuru autors nodēvējis par „rudens dziesmu”. Par spīti rezignētajai pamatintonācijai krājums pauž autora negrozāmo ticību dzimtenes sabiedrības garīgai evolūcijai un brīvai nākotnei.

Ap 1911. gadu uz dzejniekpāra pieaugušo literāro ieņēmumu un Jaundubultu vasarnīcas pārdošanas rēķina Aspazija beidzot var uzsākt ārstēšanos Cīrihē. (Dzejniekpāra dzīvesveids trimdā gan paliek askētiski vienkāršs un pieticīgs arī tupmāk.) Rainis pamazām kļūst neatkarīgāks no dzīvesbiedres sadzīviskās un radošās aizbildniecības, un viņu attiecībās sāk iezīmēties atsvešināšanās.

Dienvidu trimdas vidusposmā, pastāvīgi apšaubīdams jau sasniegto, pilnveidodams savu māksliniecisko rokrakstu un turpinādams spraigus patiesības meklējumus, Rainis tuvojas savas garīgās un mākslinieciskās evolūcijas brieduma stadijai. Šajā laikā viņš vēršas pie lasītāja ar pašu intīmāko un filozofiskāko no saviem dzejoļu krājumiem „Gals un sākums” (1912). Akcentējot dialektisko attīstības un mūžīgās maiņas motīvu, Rainis tajā pievēršas apcerei par cilvēka sūtību, vientulības sāpēm un garīgo vērtību nezūdamību. Indivīda un cilvēces ceļš krājumā projicēts uz kosmiska mēroga parādību fona. Dzejas pasauli šajā kompozicionāli monolītajā krājumā veido bagātīga krāsu, skaitļu un smaržu palete kā saistviela starp formu un saturu, sapni un īstenību, skumjām un prieku, bezcerību un cerību, bet krājuma iekšējo dinamiku akcentē refrēns „es ritu”.

Radoši auglīga jau kopš tā dibināšanas brīža izvēršas Raiņa sadarbība ar Jauno Rīgas teātri (1908-1915). Pēc tā vadības ierosinājuma Rainis saraksta bērniem adresētu Ziemassvētku lugu „Zelta zirgs” (1909), kuras sižeta pamatā ir igauņu tautas pasaka. Tāpat kā drāmā „Uguns un nakts”, arī šajā darbā dominē Rainim tuvā dialektiskās attīstības ideja un organiski savijas trīs satura slāņi — filozofiskais, sociālais un psiholoģiskais. Lugas varoņa Antiņa simboliskā uzjāšana Stikla kalnā norisinās uz Baltā tēva un Melnās mātes — labā un ļaunā principa — sadursmju fona. Vienlaikus drāmā izcelta prasība pēc tautas vienotības tieksmē uz augstāko mērķi — brīvību — un pēc indivīda ētiskas pašpilnveidošanās un uzupurēšanās vispārības interesēs. „Zelta zirga” idejiskais kopsaucējs ietverts Baltā tēva pravietojumā „pastāvēs, kas pārvērtīsies”, kurš spārnota izteiciena nozīmē bieži tiek lietots arī mūsu dienās.

Dzejnieks jau intuitīvi atrasto, savai mākslinieciskajai patībai piemērotāko virzienu dramaturģijā mēģina nopamatot arī teorētiski. Dzimst t.s. rainiskās ideju drāmas koncepcija. Atbilstoši tās pamatprincipam visi daiļdarba elementi tiek pakļauti nozīmīgas, cildenas vispārcilvēciskas idejas atklāsmei, iezīmējot arī tās tapšanu un attīstību. Darba centrā atrodas šīs idejas nesējs — spēcīgs, atdarināšanas cienīgs pozitīvs varonis — nākotnes cilvēka morālo īpašību, vērtību un dzīves jēgas personifikācija. Piemērotākā ideju drāmai ir folkloras, mitoloģijas un vēstures viela, — pazīstami sižeti, kuros vērienīgas filozofiskas idejas un spēcīgi traģiskie varoņi iedzīvināmi visorganiskāk.

Tipiska nākotnes cilvēka — sabiedrības „jauniekārtas” priekšvēstneša — īpašības Rainis piešķir lugas „Indulis un Ārija” (1911) titulvaronim. Induļa vadītās mazās kūru cilts pastāvēšanu apdraud divi ārēji pārspēki — vācu krustneši un kaimiņzemes Lietuvas karapulki ar kunigaiti Mintautu priekšgalā. Abi tiecas ar varu pakļaut gan kūrus, gan citas tautas un apvienot tās centralizētā lielvalstī. Indulis turpretī pārstāv ideju, ka vienot valsti un saliedēt tautas dzīvotspējīgā kopībā spēj nevis ieroču spēks, bet gan gars. Fantasta Induļa bojāeja ir neizbēgama, jo viņa ideāli pārāk krasi disonē ar lugā attēlotā laika īstenību. Uz vēsturiskas teikas pamatiem veidotajā traģēdijā demokrāts un humānists Rainis uzbur nākotnes sapni par tautu brīvprātīgu apvienošanos un harmonisku sadzīvošanu vienotā, uz līdztiesības pamatiem dibinātā viscilvēces kopībā. Par „jaunības traģēdiju” nodēvētajā lugā būtiska nozīme ir arī kūra Induļa un vācu komtura meitas Ārijas mīlestības līnijai.

Pati poētiskākā un tautiskākā no Raiņa Šveicē sarakstītajām lugām ir „Pūt, vējiņi!” (1913) — latviskajai dvēselei piemītošā kautrā skaistuma neuzbāzīgs cildinājums. Šis darbs rodas laikā, kad galēji saasinās ideālista Raiņa un Latvijas sociāldemokrātijas oficiālās virsotnes nesamierināmās domstarpības partijas ētikas jautājumos. Lugā par biklās bārenītes Baibas un straujā, bravūrīgā daugavieša Ulda mīlestību izcelta doma, ka pasauli uz jauniem pamatiem pārveidojošam spēkam jāiet roku rokā ar garīgumu un ētisku tīrību.

Raiņa lugu uzvedumi Jaunajā Rīgas teātrī izpelnās plašu popularitāti. Sevišķus panākumus gūst mākslinieciski augstvērtīgais drāmas „Uguns un nakts” pirmiestudējums (tā sagatavošanā tiek ieguldīti brīvprātīgi ziedojumi), kuram ir izcila vēsturiska nozīme latviešu skatuves mākslas kopainā. Lugas izrāde kopš pirmizrādes 1911 I Jaunajā Rīgas teātrī piedzīvo ap 120 pilnībā izpārdotu izrāžu.

Rainis mērķtiecīgi izmanto savu autoritāti un ietekmi, lai veicinātu teātra izveidošanos par demokrātisku mākslas iestādi ar jēgpilnu, augstiem estētiskiem kritērijiem un tautas vitālajām interesēm atbilstošu repertuāru.

Nozīmīgs ir arī Raiņa Šveices gadu ieguldījums latviešu grāmatniecības modernizēšanā. Viņa lietpratīgajā vadībā par svarīgu latviešu garīgo un nacionālo identitāti stiprinošu kopdarbu izvēršas Anša Gulbja izdotās „Universālās bibliotēkas” (1911, ar pārtraukumiem līdz 1927) projekts.

1914. gada VII Rainis kopā ar Jaunā Rīgas teātra galveno režisoru Aleksi Mierlauku Kastaņolā veic priekšdarbus tikko pabeigtās traģēdijas „Jāzeps un viņa brāļi” pirmiestudējumam. Taču šo un citus dzejnieka radošos nodomus izjauc Pirmais pasaules karš.

Galvenās briesmas lielvaru militārajā konfliktā ierauto latviešu pastāvēšanai Rainis — principiāls kara pretinieks — saskata ķeizariskās Vācijas aneksionistiskajos plānos Baltijā. Pretēji Ļeņina un latviešu lielinieku internacionālistu pozīcijai Rainis kļūst par konsekventu „aizsardzībnieku”, respektīvi, nostājas Krievijas pusē un aktīvi atbalsta arī latviešu nacionālo bataljonu dibināšanu krievu armijas sastāvā, kaut gan paredz, ka brīvību Latvijai atnesīs nevis vienas vai otras lielvalsts uzvara karā, bet gan demokrātiska revolūcija Krievijā kā kara neizbēgamas sekas. Par Raiņa — rakstnieka, publicista un politiķa — galveno rūpi kara gados kļūst, no vienas puses, latviešu pašnoteikšanās tiesību aizstāvēšana starptautiskā mērogā, no otras — tautas dzīvības dziņas, nacionālās kopības un idejiskās vienotības stiprināšana.

Sakarā ar Raiņa 50. dzimšanas dienu, kura aprit 1915.11.IX, Šveices presē parādās vairāki jubilāram veltīti raksti. Tajos Rainis dēvēts par ģeniālu dzejnieku un latviešu tautas patriotu, tādējādi netiešā veidā atspēkojot vācu presē izplatītos melīgos paziņojumus, it kā latviešu tautai neesot savas patstāvīgas kultūras un tātad arī no Vācijas neatkarīgas nākotnes.

Ar mērķi idejiski un organizatoriski apvienot latviešu emigrantus cīņai par Latvijas autonomiju — pirmo soli uz nacionālo valstiskumu kā vienīgo garantu tautas brīvai un pilnīgai attīstībai — Rainis 1915 X kļūst par Latviešu komitejas Šveicē priekšsēdētāju. Komitejai Rietumeiropas presē izdodas publicēt vairākus pret vācu agresīvajiem plāniem Baltijā vērstus rakstus, tostarp „Protesta rezolūciju pret Latvijas nodomāto pievienošanu Vācijai”. Taču emigrantu idejiskās nevienprātības dēļ komitejas darbībai kopumā nav vēlamo panākumu un 1916 XI tā apstājas.

Lai pievērstu uzmanību savas apdraudētās tautas liktenim, dzejnieks kara gados nodibina kontaktus ar vairākiem izciliem Šveices kultūras un sabiedriskajiem darbiniekiem — dabaszinātnieku Ogistu A. Forelu (*Forel*), Lozannas universitātes profesoru un publicistu Gistavu Brošē (*Brochier*), starptautiskā studentu žurnāla *Coenobium* redaktoru E. Binjami (*Bignami*) u. c.

Jau pirmajos kara mēnešos Rainis aizsāk vairākas lugas ar pretkara tematiku. No folkloras vielā dibinātas drāmas „Zīles vēsts” ieceres izaug luga par mākslas un mākslinieka lomu tautas dzīvē „Spēlēju, dancoju” (1915). Atkarot asinssūcējam Kungam, ellei un iznīcībai Leldi — brīvības simbolu — Rainis tajā sūta spēlmani Totu. Viņam, tāpat kā citiem tipiski rainiskajiem „jaunvaroņiem”, jānoiet sarežģīts pārtapšanas un morālās šķīstīšanās ceļš, jo Lelde ir atmodināma vien tad, ja Tots šim mērķim gatavs upurēt it visu, arī dzīvību. Traģēdijā, krasi kontrastējot ar kara sēto postu un iznīcību, valda Valpurģa naktij radniecīga gaisotne, drastisks humors un pat gaiša ironija. Lugas manuskripts nomaldās kara ceļos, un tās teksts pilnībā tiek publicēts tikai 1919. gadā, bet pirmuzvedumu Latvijas Nacionālajā teātrī piedzīvo vēl divus gadus vēlāk.

Uz tautas dziesmu motīviem par brāļa un māsas mīlestību dibināta Raiņa luga „Krauklītis” (1917), kurā atbalsojas Raiņa pārdzīvojumi pēc Rīgas krišanas vācu rokās 1917 IX. Tajā asociatīvā veidā attēlota Kurzemes okupācija 1915. gadā un izcelta Latvijas teritoriālās nedalāmības ideja.

Politiskam manifestam literārā formā līdzinās Raiņa dramatiskā poēma „Daugava” (1919). Tā ir pravietisks mākslas darbs, kurā iestrādāts Latvijas nacionālā valstiskuma idejas pamatkods un spilgti izcelta likteņupes Daugavas, Daugavmātes, Daugaviņas simboliskā nozīme latviešu tautas dzīvē. Poēma veidota no atsevišķiem dzejoļiem; daži no tiem, piemēram, programmatiskais „Zeme — tā ir valsts”, sacerēti jau 1916. gadā un iepriekš publicēti periodikā. Taču pabeigta, nogādāta dzimtenē un laista klajā „Daugava” tiek tikai 1919. gada vasarā. Ar valdības ziņu poēmas izdevums nonāk pie Latvijas neatkarības aizstāvjiem Daugavas ierakumos tieši pirms izšķirošajām kaujām pret Bermonta-Avalova vadīto algotņu karaspēku, un poēmā ietvertais patriotiskās enerģijas lādiņš kļūst par nozīmīgu faktoru latviešu „baskāju armijas” uzvarā pār ienaidnieku. Tautas apziņā himnisku nozīmi iegūst poēmā iekļautais dzejolis „Daugav’s abas malas / Mūžam nesadalās”.

1919. gadā pirmizdevumu beidzot piedzīvo Raiņa personiskākā, ilgi un mokoši rakstītā luga „Jāzeps un viņa brāļi” — darbs, kurā jaunai dzīvei atmodināta pazīstamā Bībeles leģenda par Jēkabu un viņa dēliem. Raiņa Jāzeps ir ģēnijs radītājs ar tipisku no dzimtenes izraidītā likteni. Tas ir traģisks, savus brāļus mīlošs varonis, kura citādība, proti, urdošais fantasta un meklētāja gars, neizbēgami izprovocē brāļu naidu un noved viņu bedrē, verdzībā, svešumā.

Varas un pagodinājumu kalngalus Ēģiptē sasniegušā Jāzepa kaismīgie „izlīdznes” meklējumi starp pagātni un tagadni, mīlu un naidu, starp jūdu atriebes un ēģiptiešu piedošanas taisnību ir paša Raiņa sarežģīto dvēseles kolīziju atspulgs attiecībās ar viņa „brāļiem-ienaidniekiem” latviešu sociāldmokrātijā P. Stučku un J. Jansonu (Braunu). Jāzepa alktā izlīdzne reālajā dzīvē izrādās neiespējama, un Rainis lugas finālā aizraida savu varoni jaunas taisnības meklējumos uz kādu citu, augstāku realitāti. Filozofiskā vēriena un piesātinājuma ziņā „Jāzeps un viņa brāļi” ir izcilākā virsotne Raiņa daiļradē. Pašas poētiskākās lugas lappuses ir tās, kurās attēlota Jāzepa un Dinas traģiskā mīlestība, pārpilna pašuzupurēšanās, skaistuma un apgarotības.

Raiņa un Aspazijas atgriešanās brīvajā Latvijā 1920 IV izvēršas par lielāko triumfu abu dzejnieku dzīvē: viņi tiek sagaidīti kā nacionālie varoņi — tautas brīvības cīņu iedvesmotāji. Rainim beidzot dota iespēja redzēt savu lugu iestudējumus un klātienē izbaudīt lasītāju cieņu un mīlestību.

Pārbraucējs ar lielu entuziasmu iesaistās topošās Latvijas valsts jauncelsmē. Kā sociāldemokrātu deputāts Satversmes Sapulcē, vēlāk — trīs pirmajās Saeimās, viņš grib būt līdzdalīgs it visā — sākot no jaunās valsts konstitūcijas sagatavošanas un agrārreformas līdz nacionālās kultūras un izglītības sistēmas izveidošanai. Savās parlamenta runās, atsaucoties uz senās Grieķijas un brīvās Šveices pieredzi, Rainis uzsver, ka neatkarīgajai Latvijai jākļūst par tiesisku, demokrātisku un galvenais, augsti kulturālu valsti, jo tikai tad tā varēs ieņemt cienījamu vietu Eiropas brīvo, līdztiesīgo valstu kopienā.

Sociālā taisnīguma, gara brīvības un cilvēcības idejas viņš cenšas izdzīvināt arī, darbojoties atbildīgos administratīvos posteņos. Neilgu laiku Rainis vada Mākslas departamentu (1920), piedalās Dailes teātra dibināšanā un kļūst par tā pirmo direktoru (1920-1921), četras sezonas (1921-1925) ir Nacionālā teātra direktors. 1926 XII–1928 I viņš pilda izglītības ministra pienākumus sociāldemokrātu veidotā valdībā. Rainis ir Latvijas Universitātes goda biedrs (no 1920), uzņemas dažādus sabiedriskus amatus, bieži apmeklē Latvijas novadus. Finansiāli un morāli atbalsta neskaitāmus likteņa pabērnus. Radošajam darbam laika atliek maz, tādēļ Rainis reizēm mēģina rakstīt pat parlamenta sēžu laikā.

20. gadu pirmajā pusē nāk klajā jau Šveicē aizsāktais Raiņa impresionistiskais „romāns dzejoļos” — „Dagdas piecas skiču burtnīcas” (1920-1925). To veido pieci atsevišķi dzejoļu krājumi, kuru vienojošā ass ir trimdinieka — meklētāja un ideālista Dagdas — dramatiskais dzīvesstāsts. Pirmās trīs cikla daļas „Addio bella!”, „Čūsku vārdi” un „Uz mājām” iznāk gan atsevišķās burtnīcās (visas 1920), gan vienā grāmatā ar kopīgu virsrakstu „Treji loki” (1921). Ciklu turpina krājums „Sudrabota gaisma” (1921) un „Mēness meitiņa” (1925). „Skiču burtnīcās” organiski apvienota mīlas lirika un pārdomām par dzīves jēgu veltīta filozofiska dzeja. To kopnoskaņa ir rezignēta: atgriezies dzimtenē, Dagda neatrod dvēseles mieru un viņam jādodas jaunos klejojumos, kuriem nav gala — ja nu vienīgi nāvē.

20. gados Rainis saraksta sešus sirsnības, gaiša humora un asprātības pārpilnus dzejoļu krājumus mazajiem lasītājiem: „Zelta sietiņš” (1920), „Puķu lodziņš”, „Vasaras princīši un princītes”, „Lellīte Lolīte” (visi 1924), „Putniņš uz zara” (1925) un „Saulīte slimnīcā” (1928). Tajos apkopotie dzejoļi kļuvuši par latviešu bērnu dzejas klasiku. Bērnu auditorijai veltītas arī Raiņa lugas „Mušu ķēniņš” (1923) un „Suns un kaķe” (1928). Par bērnības epu Rainis nodēvējis savu autobiogrāfisko poēmu „Saules gadi” (1925), kurā atspoguļoti viņa dzīves pirmie septiņi, Tadenavā un Randenē aizvadītie dzīves gadi.

20. gadu augstākais Raiņa sasniegums dramaturģijā ir pēc krievu biļinu motīviem sacerētā „vecuma traģēdija” „Ilja Muromietis” (1923). Tās titulvaronis — krievu spēkavīrs Ilja — zaudē cīņā ar savu jauno pretinieku, jo atpaliek no modernā laika prasībām. Arī šajā darbā, tāpat kā Dagdas piecās skiču burtnīcās, atbalsojas Raiņa nespēja līdz galam iejusties šaurajos Latvijas apstākļos un tās pretrunīgajā sabiedriskajā atmosfērā. Saspīlējums aizvien biežāk rodas arī dzejnieka attiecībās ar partiju — īpaši kopš 1922. gada rudens, kad sociāldemokrātu frakcijas vadība atsakās izvirzīt viņa kandidatūru Valsts prezidenta amatam pirmajās Saeimas vēlēšanās.

Latviešu vēsturisko teiku vielā dibinātās drāmas „Mīla stiprāka par nāvi” (1927) un „Rīgas ragana” (1928) filozofiskās domas vēriena un mākslinieciskās kvalitātes ziņā atpaliek no Raiņa Šveicē sarakstītajām lugām.

20. gadu vidū Raiņa dzīvē ienāk jauna mīlestība — Olga Kliģere (Klīgere), kurai dzejnieks veltījis dzejoļu krājumu „Mēness meitiņa”. Šo attiecību sekas ir pilnīga atsvešināšanās starp Aspaziju un Raini, kaut gan formāli viņu kopdzīve turpinās. Jaunā mīlestība dzejniekam tomēr nesniedz cerēto garīgo atjaunotni, un ap viņu pamazām aizvien ciešāk savelkas vientulības loks.

20. gados Rainis samērā bieži dodas ārzemju ceļojumos: apmeklē Franciju, Itāliju, Austriju, Vāciju, Beļģiju, Poliju, Baltkrievijas PSR, 1928. gada III piedalās Henrika Ibsena simtgades svinībās Norvēģijā un atceļā uzkavējas Zviedrijā, 1929 IV-V dodas braucienā pa Jāzepa pēdām uz Palestīnu un Ēģipti. Spēcīga nostalģija Raini vilina atpakaļ uz Kastaņolu, kurā dzejnieks redz garīgas un fiziskas atjaunotnes avotu (pa laikam viņš Kastaņolā plāno atgriezties pavisam). Bijušo trimdas vietu dzejnieks apmeklē 1921. un 1926. gadā, bet 1927. gada vasarā tur uzturas vairākas nedēļas un saraksta atmiņu grāmatu „Kastaņola” (1928) — dziļi izjustu pateicības apliecinājumu savai „otrajai dzimtenei”. 20. gados top arī trīs Kastaņolas tēmām veltīti īsie stāsti „Sirds solījums”, „*L’orologio* kā Jaungada dāvana” un „Skaistules bēdīgais gals” (publicēti periodikā), kuri līdz ar krājumā „Novelas” (1925) iekļautajiem stāstiem veido Raiņa īsprozas mantojumu.

1925.28.II Rainis apbalvots ar Triju zvaigžņu ordeņa pirmo šķiru — Lielkrusta komandiera krustu un zvaigzni, bet 1927. gadā ar Beļģijas Leopolda ordeni.

Citi Raiņa pseidonīmi: Jāns Jāsēnu Plikšis, Pēterpilietis, Petrapilietis, Bezdarbis, Jasietis, Henricus Lettus.

1929. gada septembrī, dienu pēc savas sešdesmit ceturtās dzimšanas dienas, Rainis Majoru vasarnīcā pēkšņi aiziet mūžībā. Nepabeigtas paliek desmitiem iecerētas un aizsāktas lugas, pusceļā apstājas darbs pie vairākiem dzejoļu krājumiem, aforismu apkopojuma (publicēts pēc nāves) un tulkojumiem. Netiek iegūta arī cerētā Nobela prēmija.

Rainis apbedīts 15.IX Rīgas Jaunajos kapos, kuri vēlāk nodēvēti viņa vārdā. 1932 kapa vietā uzstādīta arhitekta Pētera Ārenda projektēta kolonāde, 1935 — tēlnieka Kārļa Zemdegas veidots piemineklis.

Dzīves laikā nepublicētie Raiņa dzejoļu krājumi „Rīta dziesmas” un „Saules gadi” iekļauti pēc viņa nāves izdotajā kopotu rakstu „Dzīve un darbi” 11. sējumā (Rīga, A. Gulbis, 1931, 25.-122; 123.-185. lpp.). Dzejoļu krājumus A. Birkerta redakcijā „Dvēseles dziesmas”, „Sirds devējs” (abi 1935), „Lielās līnijas” (1936) un „Aizas ziedi” (1937) laidis klajā apgāds „Valters un Rapa”; „Mūza cīņās” (1940) — Valsts daiļliteratūras apgāds. A. Birkerta sakārtojumā tajā pašā gadā izdots arī Raiņa aforismu krājums „Kalnā kāpējs”.

Nozīmīga Raiņa garīgā mantojuma daļa ir viņa korespondence, kuras līdz mūsu dienām nonākusī vērtīgākā daļa gandrīz pilnā apjomā publicēta Raiņa Kopotu rakstu akadēmiskā izdevuma (1977-1986) 19.-23. sējumā. No vienas puses, tā izgaismo sociālista Raiņa pretrunīgo lomu Krievijas demokrātisko revolūciju, pasaules kara un Latvijas brīvības cīņu laikmeta notikumos, no otras — apliecina Raiņa izcilo veikumu Latvijas tautas un valsts labā, kā arī augsto prestižu sava laika sabiedrības lielākajā daļā. Īpaši vērtīga ir UNESCO nacionālā mantojuma sarakstā iekļautā Raiņa sarakste ar Aspaziju, kura ļauj detalizēti izsekot dzejnieka iekšējām kolīzijām un radošā „es” attīstībai svarīgā viņa garīgās evolūcijas posmā — 19./20. gs. mijā.

No atšķirīgāka, intīmi personiskāka skatpunkta Raiņa patiesības meklējumu un personības pašpilnveidošanās gaitu gandrīz visa mūža garumā dokumentē viņa dienasgrāmata. Pirmkārt, tā būtiski papildina priekšstatus par Raini kā ģeniālu, sensiblu [sirdsgudru] domātāju — vēstures, ētikas un morāles filozofu, kurš jūtas laikabiedru nesaprasts un meklē garīgu kompensāciju pastāvīgā iekšējā dialogā ar pasaules dižgariem, pirmām kārtām ar savu lielo autoritāti, 18./19. gs. mijas universālģēniju Gēti. Dienasgrāmata reljefi atklāj arī dzejnieka kritisko un reizē izkāpināti jūtīgo īstenības uztveri, gaišreģa spējas un apzināti izvēlētās demokrāta stājas pretrunīgumu ar viņa garīgā pārākuma izjūtu pār savu apkārtni.

**Raiņa kopoti raksti**

*Kopoti raksti,* 1.-2. sēj. Rīga, Dzirciemnieki, 1912-1914 [uz vāka 1913-1914];

*Kopoti raksti*, 1.-5. sēj. Rīga, A. Gulbis, [1920-1923];

*Dzīve un darbi. Biogrāfija* [sarakstījis A. Birkerts] *un kopoti raksti*, 1.-11 sēj. (1925-1931);

*Kopoti raksti*, 1.-14. sēj. Rīga, LVI, 1947-1951;

*Raksti,* 1.-17 sēj. Vesterosa, RAF, 1952-1965;

*Kopoti raksti 30 sējumos* (no tiem 5 variantu sējumi), Rīga, Zinātne, 1977-1986.

**Raiņa kopoti tulkojumi**

*Kopoti tulkojumi*, 1.-20. sēj. Pēterburga, A. Gulbis, 1911-1912;

*J. Raiņa tulkojumi. Pasaules dramaturģija,* 1.-4. sēj., Rīga, Zinātne, 1989-1990.

**Raiņa arhīva materiālu izdevumi**

Literārais mantojums I. Sastādījušas Tamāra Ģintere, Laima Biemelte, E. Kazaine, IlgaSalma Kārļa Freinberga vadībā, Rīga, Latvijas Valsts izdevniecība, 1957;

Literārais mantojums II. Sastādījuši E. Ābele, Laima Biemelte, Kārlis Freinbergs, Tamāra Gintere, E. Kazaine, Ilga Salma. Rīga, Latvijas LPSR Zinātņu akadēmijas izdevniecība, 1961;

J. Rainis. Runas un intervijas. Tekstus sagatavojušas un komentējušas Elza Knope, Biruta Gudriķe. Rīga, Zinātne, 1993;

Sapnis par Mēnessmeitiņu: vēstulēs, atmiņās, dzejā. Sastādījusi Gaida Jablovska. Rīga, Madris, 2017.

**Korespondence**

*Rainis un Aspazija. Dzīvē un mākslā.* Sarakstīšanās, 1.-2. Rediģējuši Aspazija, Antons Birkerts un Pēteris Birkerts. Rīga, Kultūras Draugs, 1937;

„Sirdsmīļo brālīt!” *Raiņa un māsas Līzes sarakste*. Sastādītāja Gaida Jablovska.

Raiņa darbi tulkoti lietuviešu, igauņu, vācu, itāļu, krievu, poļu, angļu, franču un citās valodās. Visvairāk tulkotā Raiņa luga ir „Jāzeps un viņa brāļi”; tā vairākkārt iestudēta ārpus Latvijas (pēdējoreiz 2001. gadā Stokholmas teātrī „Orion”, režisors Laršs Rudolfsons).

1940.11.IX Rainim piešķirts Latvijas Tautas dzejnieka nosaukums.

2004. gadā laikraksta „Latvijas Avīze” veiktajā aptaujā par 100 visu laiku ievērojamākajām Latvijas personībām Rainis ierindots devītajā vietā.

Latvijā un ārzemēs darbojas septiņi Raiņa (četri no tiem — Raiņa un Aspazijas) piemiņai veltīti memoriālie muzeji: „Tadenava” Jēkabpils novada Dunavas pagastā, „Jasmuiža” Preiļu novada Aizkalnes pagastā, Raiņa māja Berķenelē Daugavpils novada Kalkūnes pagasta Birkineļos, Raiņa un Aspazijas māja Rīgā Baznīcas ielā 30 (tajā atrodas Raiņa un Aspazijas personīgā bibliotēka, kuru veido 6067 grāmatas 14 valodās un 2900 dažādu periodikas izdevumu vienību); Raiņa un Aspazijas vasarnīca Jūrmalā, Majoros, Raiņa muzejmāja Slobodskā (vietējā izstāžu-muzeju centra sastāvdaļa), Raiņa un Aspazijas muzejs Kastaņolā (Lugānas Vēstures arhīva apakšstruktūra).

1965.11.IX Rīgā, Esplanādē atklāts arhitekta Dzintara Dribas un tēlnieku Aivara Gulbja un Laimoņa Blumberga veidots Raiņa piemineklis (pēc K. Zemdegas meta). Dzejnieka pieminekļi un krūšutēli uzstādīti arī Latvijas novados — viņa bijušajās dzīvesvietās un citur. 1972.9.IX latviešu trimdinieku ierosināts un daļēji finansēts Raiņa piemineklis ar vietējās pašvaldības atbalstu atklāts Kastaņolā (autori šveiciešu arhitekts Frančesko Kjēza (*Chiesa*) un latviešu tēlnieks Jānis Plāte).

Gundega Grīnuma